Oferta Facultății de Filosofie a UB pentru sesiunea de admitere din septembrie 2024: 21 locuri la buget și 274 de locuri cu taxă pentru programele de masterat

Până duminică, 15 septembrie 2024, Facultatea de Filosofie a Universității din București organizează o nouă sesiune de admitere pentru cele 11 programe de studii de masterat. Înscrierea se face în întregime online. 
Astfel, pentru programele masterale ale facultății, candidații au la dispoziție 14 locuri la buget plus 5 locuri la buget pentru românii de pretutindeni, 2 locuri la buget pentru candidații cu cerințe educaționale speciale, împreună cu alte 274 de locuri cu taxă.
„De la realitatea virtuală la încălzirea globală; de la psihologia morală la fundamentele economiei și arta transgresivă ca obiect de consum; de la logică la retorică și la analiza dezbaterilor publice cu impact etic; de la filosofia tehnologiei la istoria ideilor și la comunicarea publică a rezultatelor științifice – prin toate aceste tematici de curs, Facultatea de Filosofie vă ajută să vă urmăriţi idealurile și vă invită să înțelegem împreună mai bine lumea în care trăim”, este mesajul transmis de facultate.
Masterate interdisciplinare în limba engleză
Masteratele cu predare în limba engleză dau ora exactă în filosofia central-europeană. Drept urmare, „Analytic Philosophy” este singurul masterat de cercetare în filosofie din România și se axează pe temele centrale, riguros analizate, ale filosofiei. „Philosophy, Politics and Economics” este unicul masterat PPE din Balcani și este organizat în colaborare cu Facultatea de Administrație a Afacerilor a UB. „Analytic Philosophy” oferă 1 loc la buget, iar PPE, 2 locuri la buget, pentru admiterea septembrie 2024, care se adaugă ofertei de locuri cu taxă la ambele programe. 
„Mind the Brain”, masteratul în limba engleză în științele cogniţiei, beneficiază de lectori de la facultățile de Filosofie, Psihologie și Științele Educației, Biologie și Litere ale UB și colaborează cu laboratoare ale UB, Universității de Medicină și Farmacie „Carol Davila” din București, cât și cu institute ale Academiei Române. Puternic racordat mobilităților Erasmus și CIVIS, gazdă a numeroase conferințe studențești interdisciplinare, programul este situat la muchia cercetării științifice actuale, integrând abordări conceptuale, experimentale și istorice în studiul minţii. 
Programe de masterat organizate de Catedra UNESCO
Cheie sunt și masteratele în limba engleză organizate de Catedra UNESCO. „Intercultural management” oferă 3 locuri la buget și 18 cu taxă, iar „Communication and Intercultural Studies” oferă 1 loc la buget și 16 locuri cu taxă. Ele se alătură programului „Master in Business Administration”. Cu lectori din Germania, Elveția și România, aceste programe oferă absolvenților expertiza de leadership necesară pentru a promova și consolida moștenirea UNESCO. 
Masterate în limba română, la fel de provocatoare
Masteratele în limba română de la Facultatea de Filosofie sunt la fel de atrăgătoare. „Etică Aplicată în Societate, Afaceri şi Organizaţii” (EASAO) oferă 2 locuri la buget și 28 la taxă, fiind coordonat de Centrul de Cercetare în Etică Aplicată, gazda proiectului European Research Council (ERC) condus de lect. univ. dr. Mihaela Constantinescu, cadru didactic la Facultatea de Filosofie a UB, pe tema avatarurilor în realitatea virtuală. 
De asemenea, „Istoria şi Circulaţia Ideilor Filosofice” oferă 2 locuri la buget și 29 locuri cu taxă. Programul este piesa de rezistenţă a pregătirii masterale pentru colegii care își propun să se dedice istoriei ideilor și tendințelor culturale, filosofiei culturii și a rolului esteticii în antropologia filosofică de azi. Cu stagii de practică și numeroase parteneriate cu muzee și galerii de artă, programul oferă o experiență imersivă unică în cultura românească și în reflecția teoretică asupra ei.
Masteratul „Filosofie și gândire critică” oferă o altfel de cheie și perspectivă de înțelegere a discursului public, demontându-i erorile logice, ferind receptorii de tehnicile propagandistice și evitând pozițiile ideologice prin analiza logică atentă a perspectivelor contrare pe teme spinoase și mereu prezente în media din România. Pe lângă o oferta generoasă de locuri cu taxă și 1 loc disponibil la buget, programul are, ca și „Communication and Intercultural Studies”, 1 loc dedicat candidaților cu cerințe educaționale speciale (CES). Programul este și strâns asociat unor cluburi de dezbatere studențești.
Cel mai recent masterat al facultății, „Consiliere filosofică”, oferă 2 locuri la buget și 26 locuri cu taxă. Programul este un vârf de lance al cercetării în domeniu, consolidând consilierea filosofică, alături de consilierea psihologică, drept o disciplină autonomă, care poate oferi metode, tehnici și direcții noi în terapie, în consiliere și în dialogul structurat, inclusiv cel clinic. 
Tuturor acestora li se adaugă „Istoria Artei și Filosofia Culturii”, program masteral organizat în colaborare cu Facultatea de Istorie a UB.
Mai multe informații despre admiterea la programele de studii de masterat în sesiunea din septembrie sunt disponibile pe site-ul Facultății de Filosofie. 
Detaliile fiecărui program masteral pot fi accesate aici. 

